คัดเสร็จแล้ว ไปรษณียบัตรทาย บอลโลก
ทอยปลื้มปริ่มซึ้งใจน้องๆนักศึกษาที่คัดแยกไปรษณียบัตรทำเซอร์ไพรส์อวยพรวันเกิด 27 ก.ค. ด้านบิ๊ก ปณ.เชื่อการทายผลฟุตบอลโลกทางไปรษณียบัตรยังฟีเว่อร์ เห็นได้จากมีแฟนลูกหนังส่งคำทายผลมาอย่างล้นหลามเพิ่มขึ้นทุกปี,ภายหลังการคัดแยกไปรษณียบัตรทายผลฟุตบอลโลก 2018 เสร็จสิ้นอย่างเป็นทางการ ที่โกดัง 7 นสพ.ไทยรัฐ ถนนวิภาวดีรังสิต กทม. เมื่อวันที่ 27 ก.ค. บรรดานักศึกษาวิทยาลัยอาชีวศึกษาสันติราษฎร์ในพระอุปถัมภ์ฯ และเจ้าหน้าที่บริษัทไปรษณีย์ไทย จำกัด ได้โปรยไปรษณียบัตรทายผลทีมฝรั่งเศสที่มีผู้ทายถูกกว่า 129 ล้านฉบับ โดยมีนายอุกฤษฎ์ ดุลยเกษม ผช.กรรมการผู้จัดการใหญ่ สายงานปฏิบัติการนครหลวง บริษัท ไปรษณีย์ไทยฯ ควบคุมขั้นตอนการโปรย โดยมีการนำตะแกรงกระบะพลาสติกกว่า 1,000 กระบะ มาวางเรียงกันแล้วนำไปรษณียบัตรโยนขึ้นบนอากาศร่อนลงตะแกรงกระบะ ให้คละเคล้ากันอย่างละเอียดยิบ เพื่อกระจายโอกาสในการมอบโชค เตรียมส่งมอบให้กับ นสพ.ไทยรัฐ ขณะเดียวกันได้เริ่มต้นจัดทำเวทีสำหรับเทกองไปรษณียบัตร 10 กอง ในการจับสลากหาผู้โชคดี กำหนดวันเวลาการจับรางวัลจะแจ้งให้ทราบอีกครั้ง,เวลา 11.00 น. สองนักแสดงหนุ่มหน้าใสขวัญใจวัยรุ่น จากผลงานซีรีส์เรื่องล่าสุด Club Friday the Series 10 รักนอกใจ และพิธีกรรายการโตแล้ว ทางช่องจีเอ็มเอ็ม 25 คือ ทอย-ปฐมพงศ์ เรือนใจดี ปังปอนด์-อัครวุฒิ มังคลสุต เข้าเยี่ยมชมการโปรยไปรษณียบัตรและขึ้นเวทีทักทายนักศึกษาวิทยาลัยอาชีวศึกษาสันติราษฎร์ฯ และเจ้าหน้าที่ไปรษณีย์ไทยฯ แล้วมีการทำเซอร์ไพรส์ให้แก่ทอย-ปฐมพงศ์ ที่เกิดวันที่ 27 ก.ค. โดยน้องๆ นักศึกษาร่วมกันร้องเพลงแฮปปี้เบิร์ธเดย์เสียงดังสนั่น สร้างความซาบซึ้งใจแก่ทอยและได้กล่าวขอบคุณทุกคน รวมทั้งขอร่วมโปรยไปรษณียบัตร ท่ามกลางนักศึกษาเข้าล้อมขอเซลฟี่,ทอย-ปฐมพงศ์กล่าวว่า ติดตามข่าวการจับโชคไปรษณียบัตรทายผลฟุตบอลโลกมาตั้งแต่เด็ก เห็นภาพจาก นสพ.ไทยรัฐ ไปรษณียบัตรกองสูงเหมือนภูเขาลูกย่อมๆ เมื่อมาสัมผัสเอง ก็เชื่อถึงความมโหฬารจริงๆ ยอมรับ นสพ.ไทยรัฐเจ๋งที่สุด นอกจากเงินสด 10 ล้าน ยังมีรางวัลมอบให้แฟนบอลมากมาย คงไม่มีรายการชิงโชคที่ไหนจะยิ่งใหญ่แบบนี้อีกแล้ว คนไทยพร้อมใจกันส่งไปรษณียบัตรร่วมสนุกกันอย่างมหาศาล ส่วนการคัดแยกใช้คนหลายพัน มีกระบวนการชัดเจน ยืนยันว่าบริสุทธิ์ โปร่งใสแน่นอน แสดงให้เห็นถึงความยิ่งใหญ่ของไทยรัฐ มีแฟนคลับอยู่ทุกภูมิภาค หากใครเป็นผู้โชคดีคว้าเงินสด 10 ล้านบาท ตนและคนทั้งประเทศต้องอิจฉามากแน่นอน,ด้านปังปอนด์-อัครวุฒิกล่าวว่า กิจกรรมนี้กลายเป็นธรรมเนียมของเมืองไทย หากมีกีฬาฟุตบอลระดับโลก ทุกคนต้องคิดถึงลุ้นโชคกับไทยรัฐ ที่สื่อยักษ์ใหญ่ยอมเสียสละเป็นศูนย์กลางระหว่างภาคธุรกิจ เกิดกิจกรรมดีมีคุณค่า มอบความสุขให้กับคนไทย ทำให้ฟุตบอลโลกน่าสนใจขึ้นเยอะ คนดูฟุตบอลตื่นตัวหันมาสนใจกีฬา ได้เชียร์ฟุตบอลทีมที่รัก และยังได้ลุ้นกับรางวัลมหาศาล เสียดายไม่ได้ส่งมาร่วมลุ้น แต่ครั้งหน้าไม่พลาดแน่นอน ส่วนผู้ได้รางวัลเงินสด 10 ล้านบาท จากที่เห็นกองไปรษณียบัตร 129 ล้านฉบับ บอกได้เลยมีเงินอย่างเดียวไม่ได้ ต้องมากับโชคด้วย และขอให้คนทายทีมฝรั่งเศสสมหวังมีความสุขทุกคน,ขณะที่นายอุกฤษฎ์กล่าวว่า ตอนนี้นำไปรษณียบัตรทายถูก 129,052,740 ฉบับ ไปร่อนเพื่อให้ไปรษณียบัตรคละเคล้ากัน กระจายโอกาสในการลุ้นโชคอย่างทั่วถึงทุกฉบับ รอส่งมอบให้ นสพ.ไทยรัฐอย่างเป็นทางการ ในวันที่ 1 ส.ค.ก่อนจะรอวันจับสลากลุ้นโชคที่ นสพ.ไทยรัฐ จะประกาศให้ทราบอีกครั้ง ยอมรับว่าฟุตบอลโลก 2018 ยังฟีเวอร์ประชาชนสนใจส่งไปรษณียบัตรมากมายมหาศาลเหมือนทุกครั้ง แสดงให้เห็นถึงคนไทยชื่นชอบกีฬาฟุตบอล มีผลในทางอ้อมส่งเสริมรักการออกกำลังกาย สิ่งสำคัญไทยรัฐ บริษัท ไปรษณีย์ไทยฯ และซุปเปอร์อภิมหาสปอนเซอร์ ร่วมมือกันจัดกิจกรรมนี้ต่อเนื่องหลายสิบปี มีกระบวนการดำเนินงานทุกขั้นตอนควบคุม จากคณะกรรมการที่ได้รับการแต่งตั้งจากบริษัท ไปรษณีย์ไทยฯ มีความโปร่งใส บริสุทธิ์ ยุติธรรม และจับแจกรางวัลใหญ่มากมายจริงๆ เพื่อมอบความสุขให้กับคนไทย จนเป็นที่ยอมรับของคนทั่วประเทศ
สองนักแสดงหนุ่มหน้าใสขวัญใจวัยรุ่น ทอย-ปฐมพงศ์ และปังปอนด์-อัครวุฒิ ร่วมโปรยไปรษณียบัตรทายผลฟุตบอลโลก 2018 ที่คัดแยกเสร็จสิ้นแล้วเพื่อกระจายโอกาสในการถูกรางวัล 
ฟุตบอลโลก,ทอย ปฐมพงศ์,ปังปอนด์ อัครวุฒิ,ไปรษณียบัตรทายผลบอลโลก,ข่าวหน้า1